Søren Egge Rasmussen (EL), 2025-12-02:
Dyrevelfærdsloven har til formål at beskytte det enkelte dyr.
Dyrevelfærdsloven gælder således også, når erhvervsøkonomiske interesser trækker i den modsatte retning.
Det har ministeren for fødevarer, landbrug og fiskeri i 2023 bekræftet i et svar til Miljø- og Fødevareudvalget, hvor ministeren helt kort svarede: Dyrevelfærdsloven skal selvsagt overholdes.
Det var et svar på et spørgsmål i forbindelse med beslutningsforslag B 10.
Dette forslag fra Enhedslisten følger op på Det Dyreetiske Råds anbefaling om at implementere dyrevelfærdsloven gennem revideret lovgivning, som er anbefalet af rådet og skal følges op med en effektiv håndhævelse.
Det er nødvendigt at gøre op med, at erhvervsmæssige interesser i ekstrem avl kombineret med manglende implementering og håndhævelse af lovgivningen netop fører til smerte, lidelse, angst, varige mén og væsentlig ulempe, som det er dyrevelfærdslovens erklærede formål at forhindre.
Under den lidelse er jo sådan set også noget, der omfatter de 25.000 døde smågrise om dagen og de 16 pct. af søerne, som årligt dør eller aflives i industrisvinestaldene.
Der mangler ikke viden.
Der mangler overhovedet ikke viden.
Der mangler handling.
Avl fra stadig større kuld har stået på i flere årtier og har længe været et kontroversielt dyrevelfærdsmæssigt problem.
I 2010 bad den daværende ressortminister første gang et myndighedsberedskab fra Aarhus Universitet om en videnskabelig redegørelse.
Den hed »Pattegrisedødelighed i DK: Muligheder for reduktion af pattegrisedødeligheden i Danmark«, Det Jordbrugsvidenskabelige Fakultet, Aarhus Universitet 2010.
Den slog fast, at det er avlen, der fører til de store kuld, og at disse er forbundet med lidelse for dyrene.
Selv om det er 15 år siden, har det ikke ført til en indsats mod ekstrem avl, som ville øge beskyttelsen af dyrene i forhold til dyrevelfærdsloven, som det er påpeget i Det Dyreetiske Råds aktuelle udtalelse.
Sodødeligheden er over de sidste 30 år firdoblet.
En sodødelighed på over 16 pct. er uacceptabel.
Der har været erklærede målsætninger om, at overlevelsesraten hos søer skal hæves.
Branchen havde en målsætning om 9 pct. sodødelighed inden 2018.
Den målsætning fejlede.
Der har været nogle obduktioner af døde grise, hvor man er kommet frem til, at der er mave-tarm-problemer, fødselskomplikationer, organdrejninger og hjerteproblemer, og det er en del af årsagen til den høje dødelighed.
Smågrisedødeligheden på over 25.000 om dagen er lige så uacceptabel.
Både sodødeligheden og pattegrisedødeligheden medfører, at avlen bør ændres for at kunne leve op til dyrevelfærdsloven.
Det er min konklusion, og det er Enhedslistens konklusion.
Jeg vil gerne sige tak til SF, Radikale og Alternativet for at støtte vores forslag.
Så vil jeg egentlig også godt sige tak til samtlige ordførere, som jo er med til at slå fast, at vi har et problem.
Derfor kan man godt undre sig over, at der så ikke kan ske mere.
Vi er jo der, hvor Liberal Alliance åbenbart mener, at det sådan set er det største problem i landbruget.
Ja, det må man da nok sige.
Der er en udfordring med avl.
Det er godt, vi er enige om det.
Jeg ved ikke rigtig, om der er et eller andet momentum lige nu til at gøre noget ved problemet.
Nu får vi så at vide, at der bliver et møde engang i januar, hvor man skal følge op på det punkt, hvor aftalekredsen skal forelægges anbefalinger til drøftelse.
Jeg må nok indrømme, at jeg ikke betragter det som værende nogle akutte forhandlinger, og jeg ville blive overrasket, hvis der kom noget ud af det.
Det, som jeg synes er væsentligt, er jo, at der er alternativer til det her.
Når jeg ser, hvad det er for et avlsarbejde, der er, så har vi Landbrug & Fødevarers DanBred, som har avlet sig frem til de her ekstreme ting, som medfører så meget dødelighed i staldene.
Der kunne sikkert også være en tredje løsning eller en fjerde løsning, men det er ligesom om, man hænger fast i, at man har avlet sig frem til noget, som man selv synes er godt, og hvis man kan besnakke politikere og sige, at man lover at gøre noget, som måske virker lige om lidt, så sker der fortsat ikke noget.
Det er jo den måde, Landbrug & Fødevarer agerer på.